CELEX: 52013PC0113
Language: lt
Date: 2013-03-06
Title: Pasiūlymas TARYBOS DIREKTYVA kuria dėl Kroatijos stojimo adaptuojama Direktyva 2012/27/ES dėl energijos vartojimo efektyvumo

|
			
		
		
		52013PC0113
		
			Pasiūlymas TARYBOS DIREKTYVA kuria dėl Kroatijos stojimo adaptuojama Direktyva 2012/27/ES dėl energijos vartojimo efektyvumo /* COM/2013/0113 final - 2013/0068 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
Šis Tarybos
direktyvos, kuria adaptuojama Direktyva 2012/27/ES dėl energijos vartojimo
efektyvumo, pasiūlymas reikalingas atsižvelgiant į būsimą
Kroatijos stojimą į Europos Sąjungą. 2011 m. gruodžio
9 d. Briuselyje visos Europos Sąjungos valstybės narės ir
Kroatijos Respublika pasirašė Sutartį dėl Kroatijos Respublikos
stojimo į Europos Sąjungą[1].
Stojimo sutarties 3 straipsnio 3 dalyje numatyta, kad ji įsigalios
2013 m. liepos 1 d., jei iki tos dienos bus deponuoti visi
ratifikavimo dokumentai.
Sutarties dėl
Kroatijos Respublikos stojimo 3 straipsnio 4 dalimi Sąjungos institucijoms
suteikiama galimybė iki įstojimo patvirtinti priemones, nurodytas, inter
alia, Akto dėl Kroatijos Respublikos stojimo sąlygų[2] 50 straipsnyje. Šios
priemonės įsigalios tik jei įsigalios Stojimo sutartis ir tik
jos įsigaliojimo dieną.
Stojimo akto 50 straipsnyje numatyta, kad tais
atvejais, kai dėl stojimo būtina daryti iki įstojimo dienos
institucijų priimtų aktų adaptacijas ir kai būtinos
adaptacijos nebuvo numatytos šiame Akte ir jo prieduose, Taryba arba Komisija
(jeigu pirminius aktus priėmė Komisija) šiuo tikslu priims
būtinus aktus. 
Šis pasiūlymas taikomas 2012 m. spalio
25 d. Europos Parlamento ir Tarybos direktyvai 2012/27/ES dėl
energijos vartojimo efektyvumo, kurią dėl Kroatijos stojimo reikia
techniškai adaptuoti. 
Energijos vartojimo efektyvumo direktyvoje
pateikti 2020 m. ES-27 energijos suvartojimo duomenys. Dėl Kroatijos
stojimo energijos suvartojimo duomenys atnaujinami siekiant atsižvelgti į
28 šalis. Kadangi jie grindžiami tokio pat pagrindinio energijos modelio
duomenimis, tai gali būti laikoma technine adaptacija. 
Šis pasiūlymas neįtrauktas į
pasiūlymų COM(2013) 51 – COM(2013) 63 rinkinį,
kurį 2013 m. vasario 8 d. Komisija perdavė Tarybai.
Pasiūlymų COM(2013) 51 – COM(2013) 63 rinkinys susijęs
tik su techninėmis acquis adaptacijomis, kurios iki 2012 m.
rugsėjo 1 d. imtinai buvo paskelbtos Europos Sąjungos
oficialiajame leidinyje.
Direktyva 2012/27/ES[3] reikalaujama, kad
valstybės narės nustatytų nacionalinius orientacinius energijos
vartojimo efektyvumo tikslus, atsižvelgdamos į 2020 m. Sąjungos
energijos suvartojimą[4].
Dėl Kroatijos stojimo reikia techniškai adaptuoti prognozuotus
2020 m. Europos Sąjungos energijos suvartojimo duomenis siekiant
atsižvelgti į ES-28. Remiantis 2007 m. prognozėmis, 2020 m.
27 ES valstybėse narėse bus suvartota 1 842 mln. tne
pirminės energijos. Remiantis tomis pačiomis prognozėmis,
2020 m. ES-28, įskaitant Kroatiją, bus suvartota 1 853 mln.
tne pirminės energijos. Energijos
suvartojimą sumažinus 20 proc., 2020 m. bus suvartota
1 483 mln. tne, t. y. 370 mln. tne mažiau, nei prognozuota. Ši išimtinai techninė adaptacija reikalinga,
kad Direktyvą 2012/27/ES būtų galima taikyti Kroatijai.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
Kadangi šis pasiūlymas išimtinai techninio
pobūdžio ir jam priimti nereikia politinio sprendimo, rengti konsultacijas
su suinteresuotosiomis šalimis arba atlikti poveikio vertinimus būtų
buvę netikslinga.
3.           TEISINIAI PASIŪLYMO ASPEKTAI
Teisinis pasiūlymo pagrindas – Akto dėl
Kroatijos Respublikos stojimo sąlygų 50 straipsnis.
Subsidiarumo ir proporcingumo principų
visapusiškai laikomasi. Imtis Sąjungos lygmens veiksmo reikia pagal
subsidiarumo principą (ES sutarties 5 straipsnio 3 dalis), nes
pasiūlymas susijęs su Sąjungos priimtų teisės
aktų techninėmis adaptacijomis. Pasiūlyme laikomasi
proporcingumo principo (ES sutarties 5 straipsnio 4 dalis), nes juo neviršijama
to, kas būtina nustatytam tikslui pasiekti.
4.           POVEIKIS BIUDŽETUI
Pasiūlymas neturi poveikio biudžetui. 
2013/0068 (NLE)
Pasiūlymas
TARYBOS DIREKTYVA
kuria dėl Kroatijos stojimo adaptuojama
Direktyva 2012/27/ES dėl energijos vartojimo efektyvumo
(Tekstas svarbus EEE)
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo,
atsižvelgdama į Sutartį dėl
Kroatijos Respublikos stojimo, ypač į jos 3 straipsnio
4 dalį,
atsižvelgdama į Aktą dėl
Kroatijos Respublikos stojimo, ypač į jo 50 straipsnį,
atsižvelgdama į Komisijos
pasiūlymą,
kadangi:
(1)       pagal Stojimo akto 50
straipsnį, tais atvejais, kai dėl stojimo būtina daryti iki
įstojimo dienos institucijų priimtų aktų adaptacijas ir kai
būtinos adaptacijos nebuvo numatytos Stojimo akte ar jo prieduose, Taryba,
spręsdama kvalifikuota balsų dauguma dėl Komisijos
pasiūlymo, šiuo tikslu turi priimti būtinus aktus;
(2)       2012 m. spalio
25 d. Europos Parlamento ir Tarybos Direktyva 2012/27/ES[5] dėl energijos vartojimo
efektyvumo, kuria iš dalies keičiamos direktyvos 2009/125/EB ir 2010/30/ES
bei kuria panaikinamos direktyvos 2004/8/EB ir 2006/32/EB, reikalaujama, kad
valstybės narės nustatytų nacionalinius orientacinius energijos
vartojimo efektyvumo tikslus, atsižvelgdamos į 2020 m. Sąjungos
energijos suvartojimą[6];
(3)       dėl Kroatijos stojimo
reikia techniškai adaptuoti prognozuotus 2020 m. Europos Sąjungos
energijos suvartojimo duomenis siekiant atsižvelgti į ES-28. Remiantis
2007 m. prognozėmis, 2020 m. 27 ES valstybėse narėse
turėtų būti suvartota 1 842 mln. tne pirminės
energijos. Remiantis tomis pačiomis prognozėmis, 2020 m. ES-28,
įskaitant Kroatiją, turėtų būti suvartota
1 853 mln. tne pirminės energijos. Energijos
suvartojimą sumažinus 20 proc., 2020 m. būtų
suvartojama 1 483 mln. tne, t. y. 370 mln. tne mažiau, nei
prognozuota. Ši techninė adaptacija
reikalinga, kad Direktyvą 2012/27/ES būtų galima taikyti
Kroatijai;
(4)       todėl Direktyva
2012/27/EB turėtų būti atitinkamai iš dalies pakeista,
PRIĖMĖ ŠIĄ
DIREKTYVĄ:
1 straipsnis
Direktyva 2012/27/ES iš dalies keičiama
taip, kaip nurodyta priede.
2 straipsnis
1.           Priede nurodytos adaptacijos
neturi poveikio Direktyvos 2012/27/ES 28 straipsnyje numatytam terminui.
3 straipsnis
Ši direktyva įsigalioja tik jei
įsigalioja Sutartis dėl Kroatijos Respublikos stojimo jos įsigaliojimo
dieną.
4 straipsnis
Ši direktyva skirta valstybėms
narėms.
Priimta Briuselyje
                                                                       Tarybos
vardu
                                                                       Pirmininkas
                                                                       
PRIEDAS 
ENERGETIKA
32012L0027 L 315/1: 2012 m. spalio
25 d. Europos Parlamento ir Tarybos
Direktyva 2012/27/ES dėl energijos vartojimo efektyvumo, kuria iš
dalies keičiamos direktyvos 2009/125/EB ir 2010/30/ES bei kuria
panaikinamos direktyvos 2004/8/EB ir 2006/32/EB (OL L 315,
2012 11 14, p. 1):
a)         3 straipsnio 1 dalies a punktas
pakeičiamas taip:            
„tai, kad 2020 m. Sąjungos energijos suvartojimas neturi viršyti
1 483 mln. tne pirminės energijos arba neturi viršyti
1 086 mln. tne galutinės energijos;“
b)         3 straipsnio 2 dalis
pakeičiama taip:       
„Ne vėliau kaip 2014 m. birželio 30 d. Komisija įvertina
padarytą pažangą ir tai, ar tikėtina, kad Sąjunga pasieks
tai, kad 2020 m. energijos suvartojimas neviršytų
1 483 mln. tne pirminės energijos ir (arba) neviršytų
1 086 mln. tne galutinės energijos.“
c)         3 straipsnio 3 dalies
d punktas pakeičiamas taip:            
„palygina a–c punktų rezultatus su suvartojamu energijos kiekiu, kurio
reikėtų tam, kad 2020 m. būtų pasiektas energijos
suvartojimo kiekis, kuris neviršytų 1 483 mln. tne pirminės
energijos ir (arba) neviršytų 1 086 mln. tne galutinės
energijos.“ 
[1]               OL L 112, 2012 4 24, p.
10.
[2]               OL L 112, 2012 4 24, p.
21.
[3]               OL L 315, 2012 11 14, p. 1.
[4]               Direktyvos 2012/27/ES 3 straipsnio 1 dalies a punktas.
[5]               OL L 315, 2012 11 14, p. 1.
[6]               Direktyvos 2012/27/ES 3 straipsnio 1 dalies a punktas.